Circle K åbner tankstation uden benzinpumper

Circle K forbereder sig på at tage endnu et skridt ind i fremtiden med lanceringen af deres første tankstation uden traditionelle brændstofpumper. Stationen, der er dedikeret til hurtigopladning af elbiler, åbner i Gårda, Göteborg, i april næste år.

Den nye station vil være udstyret med lynopladere, der kan levere en effekt på op til 400 kW, hvilket gør det muligt for elbilister at lade hurtigt op. Ud over opladningsfaciliteterne vil stationen tilbyde en moderne servicebutik med stort fokus på kvalitetsmad og drikke.

I en jobannonce for en assisterende butikschef beskriver Circle K projektet med ordene: “Kun elopladning og masser af madservice – uden andet brændstof. Det er ret fedt, ikke?”

Jobopslaget fra Circle K.

Det er et koncept, der minder en hel del om Clevers lynladecafe, der for nyligt åbnede i Aabenraa. Her kan man også få forplejning mens bilen lader. Clever har planer om åbne flere ladecafeer i løbet af 2025.

I Sverige er elbilspenetrationen væsentlig lavere end i Danmark. Men herhjemme har kæden ingen konkrete planer om at følge i svenskernes fodspor.

– Vi er ikke afvisende, men vi har heller ikke nogen konkrete planer. I stedet fortsætter vi med at sætte ladere op på eksisterende stationer, siger Kirsten Grumstrup fra Circle K til iNPUT.

Kæden har p.t. mere end 500 ladepunkter rundt om i Danmark og en ambition om, at de skal have 1.300 ladepunkter i 2030.

Circle K åbner tankstation uden benzinpumper