Her bliver Circle K’s lynladere sat op

Fire lynladestationer er allerede klar til brug og inden udgangen af året er yderligere 14 klar til at lade elbilerne op. Circle K lovede sidste år, at de ville opsætte lynladestandere på en række af selskabets tankstationer; nu er de første klar og der er sat adresse på resten.

Selskabet arbejder sammen med Ionity, Eon og Clever omkring ladestandere på stationerne, der alle udrustes med 300 kW-ladestandere, der hver har to ladestik á 150 kW. Der tilbydes opladning med både CCS-stik og Chademo-stik. Det er ikke nødvendigt med et abonnement, der betales kun for den el, der “tankes”.

“Vores vision er, at du hos os skal kunne ”tanke” el på helt samme måde, som du i dag tanker benzin eller diesel. Det skal være nemt, derfor er der hos os intet abonnement, hvor du bindes til en leverandør. Du betaler kun for den el, du ”tanker”. Men selvfølgelig først efter den gratis testperiode, hvor den tekniske løsning forfines og gøres klar,” skriver Circle K på hjemmesiden.

Kæden har allerede investeret massivt i infrastruktur til elbiler i Norge, og det er herfra erfaringerne hentes. Et kig på listen afslører, at 11 af de planlagte ladestationer placeres på Sjælland (heraf de 9 i Storkøbenhavn), mens Fyn får en enkelt og seks placeres i Jylland.

Også Shell planlægger at tilbyde opladning af elbiler på deres tankstationer, men de har endnu ikke været konkrete med deres planer. Shell har siden 2013 haft et samarbejde med ladeoperatøren Clever.

Vejnavn | By | Status
Chr. X’s Vej 253 | 8310 Tranbjerg J | Klar
Hadsundvej 212 | 9220 Aalborg Ø | Klar
Vermlandsgade 41 | 2300 København S | Klar
Middelfartvej 53 | 5200 Odense V | Klar
Jyllingevej 166 | 2610 Rødovre | Maj / juni 2021
Borgmester Chr. Gade 59 | 2450 København SV | Inden udgang 2021
Taastrup Hovedgade 25 | 2630 Taastrup | Inden udgang 2021
Kettevej 2 | 2650 Hvidovre | Inden udgang 2021
Lillevangsvej 50 | 2670 Greve | Inden udgang 2021
Lyngbygårdsvej 138 | 2800 Kongens Lyngby | Inden udgang 2021
Gladsaxe Møllevej 12 | 2860 Søborg | Inden udgang 2021
Bernstorffsvej 115 | 2900 Hellerup | Inden udgang 2021
Gl. Lyngevej 12 | 3450 Lillerød | Inden udgang 2021
Nordhøj 4 | 4600 Køge | Inden udgang 2021
Horsensvej 121 | 7100 Vejle | Inden udgang 2021
Lind Hovedgade 2A | 7400 Herning | Inden udgang 2021
Framlev Korsvej 10 | 8462 Harlev J | Inden udgang 2021
Sønderbro 24 | 9000 Aalborg | Inden udgang 2021

(Kilde: Circle K)

Her bliver Circle K’s lynladere sat op